DØMT: Ankesaken gikk for Borgarting lagmannsrett i juni. Foto: Espen Braata / VG

Toppblogger anker ikke voldsdommen

Kvinnen ble i juni dømt til 90 dager ubetinget fengsel for vold mot en mann på fest.

Oppdatert 24. juli 2019

Artikkelen er over ett år gammel

Hendelsen med toppbloggeren skal ha funnet sted i februar i fjor på en hjemmefest i Oslo. Bloggeren, som er i 20-årene, skal ha kastet en flaske eller et glass i ansiktet på mannen. Mannen, som også er i 20-årene, måtte sy fire sting, ifølge dommen.

Toppbloggerens forsvarer, Cecilie Nakstad, bekrefter i en SMS til VG at de har besluttet ikke å anke dommen fra lagmannsretten på 90 dagers ubetinget fengsel.

– Det er begrenset hva som kan ankes til Høyesterett. Skyldspørsmålet kan for eksempel ikke ankes. Alle typer anker vil dessuten innebære at saken strekker ut i tid, med usikkert resultat. Hun har derfor besluttet å ikke anke, forteller Nakstad.

Så du? Toppblogger får flengende kritikk etter konkurs

Forsvareren legger imidlertid til at de er sterkt uenige i resultatet. I tingretten ble kvinnen frikjent, men dømt til å betale erstatning.

– Vi er veldig uenige i flertallets vurdering av bevisene. Vi mener mindretallets vurderinger, som er i tråd med tingrettens enstemmige dom, er korrekt, fortalte Nakstad til VG tidligere i juni.

VG har vært i kontakt med den aktuelle bloggeren, som forteller at hun er uenig med dommen.

– Jeg hadde veldig lyst å anke, sier kvinnen.

Ble først frikjent

I oktober i fjor møtte den kvinnelige bloggeren opp i Oslo tingrett etter å ha blitt tiltalt for vold. Hun ble frikjent, men ble dømt til å betale 15.000 kroner i erstatning.

Påtalemyndigheten anket dommen til Borgarting lagmannsrett. Ankeforhandlingene ble holdt 25.juni, hvor tiltalte og seks vitner, inkludert fornærmede, avga sin forklaring.

Toppbloggeren ble i juni dømt til 90 dager ubetinget fengsel.

«Flertallet har kommet til at tiltalte er skyldig i forsettlig kroppsskade», står det i dommen.

På grunn av provokasjon fikk kvinnen en strafferabatt på 30 dager fordi den fornærmede hadde provosert henne før voldshandlingen.

Kvinnen må i tillegg betale 1187 kroner i erstatning.

VG har prøvd å kontakte aktor Katja Sand Dørstad, men hun er ikke tilgjengelig for kommentar.

Publisert: 24.07.19 kl. 12:08 Oppdatert: 24.07.19 kl. 15:51

Les også